Mihaela Šimunović

U Italiji za vrijeme ova dva tjedna dobili smo puno stručnih znanja, vidjeli kako ljudi žive u nekoj drugoj državi i kako izgleda svijet izvan Hrvatske. Na praksi u salonu Beauty e Relax naučili smo kako se ispravno radi higijena prostora, kozmetičara i klijenata. Pokazivali su nam i naučili smo mnoge tretmane za koje nismo znali i neke u kojima smo svoje znanje proširili. Svi tretmani koje smo radili su bili vrlo zanimljivi i iznimno korisni za nas i naš budući rad. Imali smo zanimljivu prezentaciju i učenje rada s laserom "Panestetic". Uz to što smo naučili detaljno kako se koristi laser i sve o njemu naučili smo i sve o dlaci, rastu dlake te utjecaju lasera na nju. Upoznali smo sve preparate koje koriste u salonu i specijalnu aplikaciju u kojem kompjuterski vode sve klijente i poslovanje salona. U vrijeme naše prakse u salonu Beauty e Relax obogatili smo jako svoje znanje u struci. Radili smo razne vrste masaža, učili smo i radili refleksoterapiju gdje smo dobro naučili sedam osnovnih refleksnih točaka na stopalima. Radili smo inovativni Callus peeling tretman, naučili smo sve o algama i radili tretmane s proizvodima na bazi algi, a predstavnik firme Thalgo samo je za nas održao posebnu prezentaciju o njihovim proizvodima. Imali smo i prezentaciju o permanentnom make-upu koji je jako interesantan, no jako je bitno da osoba koja to radi bude vrlo stručna jer ako se pogriješi teško je to ispraviti. U vrijeme prakse na raspolaganju nam je bilo osoblje u salonu koje nije moglo biti bolje. Nismo očekivali da će imati toliko strpljenja za nas i volje, pokazivali su nam sve i dali najbolje od sebe. Stalno su bili uz nas i pokazivali su nam sve što nas je zanimalo. Jako sam im zahvalna na svemu.

Ovaj projekt je za mene bio jedno odlično iskustvo. Jako sam zadovoljna sa svime. Restoranom, hranom, putovanjem, smještajem u hotelu. Drago mi je da sam u njemu sudjelovala i nadam se da ću sve usvojeno znanje primjenjivati u daljnjem učenju i onda u svom budućem poslu. Naučila sam stvarno puno toga, ali i vidjela jedan novi svijet. Grad Milano koji mi se strašno svidio, išli smo i u grad Monzu koji je pun znamenitosti i skulptura. Išli smo i u tipični talijanski restoran Eataly, vodeni park, dvorac Sforzesco, no najljepši od svega je bio izlet u Rim. Obišli smo Coloseum, Forum Romanum, Piazza della Spagna, Fontanu di Trevi, Pantheon, Castel San't Angelo i mnoge druge znamenitosti.

Ovaj projekt je bilo jedno jako lijepo i korisno iskustvo koje će mi ostati u prelijepom sjećanju. Zahvalna sam na ovoj prilici koja mi se pružila u životu i svima koji su mi to omogućili. Puno smo toga naučili, dobili na samopoštovanju i samopouzdanju i vidjeli divna mjesta. Posebno mi se svidjela edukacija u ekskluzivnom studiju ljepote Diego Dalla Palma koja je bila jedno odlično i nezaboravno iskustvo. Prvo što me oduševilo je sam kvart Brera koji je najljepši dio Milana, a potom salon i vrhunski majstor šminke Luigi Sutera koji se ovim poslom bavi već 27 godina. Pokazivao nam je dvije vrste šminke, smoky eyes i eye liner, radio je večernju šminku. U toku rada uvijek je imao spužvicu na ruci s kojom se prislanjao na lice, da ne briše rukom šminku i da bude ugodnije osobi koju šminka. Pod njegovim prstima lice je svakim korakom izgledalo drugačije i jedan njegov dio je bio naglašen. Nanosio je crveni ruž što je najzahtjevniji zadatak vizažista, te je koristio kompaktni tuš što je najbolja varijanta jer duže traje i bolje se može crtati. Nakraju ono što je napravio je nacrtao na papir i s potpisom nam dao za uspomenu. Dobili smo i krasne poklone (torbicu za šminku, ruž, olovku za obrve...).